የተማረ የሰው ሐይል በማፍራት ረገድ  ሀገራዊ ግዴታውን እየተወጣ መሆኑ አድማስ ዩኒቨርስቲ አስታወቀ
 በማደግ ላይ ያለውን የአገሪቱ ኢኮኖሚ ሊያስቀጥል የሚችል የተማረ የሰው ሓይል በማፍራት ረገድ አገራዊ ሃላፊነቱን እየተወጣ መሆኑን አድማስ ዩኒቨርስቲ አስታወቀ። የዩኒቨርስቲው ፕሬዚዳንት ዶ/ር ሞላ ጸጋይ ለዋልታ ኢንፎርሜሽን ማዕከል እንዳስታወቁት ዩኒቨርስቲው  የትምህር ተደራሽነት በማስፋፋትና የሰለጠነ የሰው ሃይል በማፍራት ረገድ ቀላል የማይባል አስተዋጽኦ እያደረገ ነው።ዩኒቨርሲቲ እስከአሁን ድረስ ከ37 ሺሕ 000 በላይ ዜጎች በተለያየ የትምህርት ዘርፍ ማስመረቁን ፕሬዚዳንቱ ተናግረዋል። ድህነትን ለማጥፋት በሚደረገው ሁለንተናዊ ጥረት የተማረ የሰው ሃይል ማፍራት የሚኖረው ፋይዳ የጎላ መሆኑን የገለጹት ፕሬዚዳንቱ  አድማስ ዩኒቭርሲቲ ለትርፍ ብቻ የተቋቋመ  የትምህር ማእከል አለመሆኑን ጠቁመዋል።እንደ ፕሬዚዳንቱ ገለጻ ዩኒቨርስቲው ከ 700 በላይ አጋዥ ለሌላቸው ተማሪዎች ከአራት ሚሊዮን ብር ወጪ በመሸፈን ነጻ የትምህርት እድል ሰጥቷል።ዩኒቨርሲቲው ችግር ፈቺ የሆነ ጥናትና ምርምር እያደረገ መሆኑን ጠቁመው በተለያዩ የማህበረሰብ ጉዳዮች የተለያዩ ጥናቶችን በማድረግ ለሚመለከታችው አካላት ማስረከቡንም ተናግረዋል። ፕሬዚዳንት ሞላ አያይዘውም ዩኒቨርስቲው የትምህርት ጥራትን ለማረጋገጥ ወርሃዊና ዓመታዊ ኮንፈረንሶችን እንደሚያካሂድ ተናግረዋል።አድማስ ዩኒቨርስቲ በአገሪቱ በሕብረተሰቡ ተሳትፎ እየተገነባ ላለው ታላቁ የህዳሴ ግድብ ግንባታ ለማገዝ የአንድ ሚሊዮን ቦንድ መግዛቱንም ፕሬዚዳንቱ ገልጸዋል።ዩኒቬርስቲው ተማሪዎችንና መምህራንን በማስተባበር እንደ ቀይ መስቀል፣ የአካባቢ ጽዳትና አካባቢን በማስዋብ የተለያዩ ማህበራዊ አገልግሎቶችን እየሰጠ እንደሆነ ዶ/ር ሞላ ጸጋይ ተናግረዋል።  አድማስ ዩኒቨርሲቲ ከአንጋፋው በተለያዩ የአገሪቷ ክፍሎች  ካምፓሶችንና የትምህርት ማእከላትን በመገንባት የትምህርት  ተደራሽነቱን እያስፋፋ ያለ አንጋፋ ዩኒቨርስቲ መሆኑን የተናገሩት ፕሬዚዳንቱ   በውጭ  በሶማሊላንድንና  ፑንትላንድን ጨምሮ በውጭ አገራት  ቅርንጫፎች አሉት ብለዋል።ዩኒቨርስቲው በአሁኑ ወቅት 9 ካምፓሶች ፣ 60 የርቀት ቢሮዎች ያሉት ሲሆን ከ17 ሺሕ በላይ ተማሪዎች በተለያዩ የትምህርት ዓይነቶች እያስተማረ መሆኑን ለማወቅ ተችሏል። 